Výstava predstavuje košickým návštevníkom prierez tvorby autorky Daniely Krajčovej, v ktorej sa tematicky venuje problematike migrácie, utečencom, ich integrácie na Slovensku.
Viaceré vystavené diela (Slovenčina pre žiadateľov o azyl, Manual SK: Storyboards, Obrusy, Meno mesto zviera vec) sú vytvorené participatívne, autorka ich vytvorila spolu s utečencami počas workshopov v pobytovom tábore v Rohovciach alebo na workshopoch v Bratislave. Využíva pritom rôzne metodické postupy od jednoduchej kresby a písania textov, tvorbu keramiky, komixových príbehov, spoločného maľovania na látku. Utečenci znázorňujú na vlastné zážitky a skúsenosti alebo reagujú na príbehy slovenských filmov, slovenské príslovia či iné prvky slovenskej kultúry.
Iné práce zobrazujú osobné príbehy konktétnych ľudí (Počestní pocestní, Dôvod zostať, Stateless), vďaka čomu budú návštevníci vidieť problematiku utečeneckej krízy nie ako záležitosť anonymnej masy ľudí, ale konkrétnych jednotlivcov.
Vo viacerých prácach vyznieva kritika slovenskej spoločnosti či slovenského migračného právneho systému (Slovenčina pre žiadateľov o azyl, Dôvod zostať, Človeče nehnevaj sa).
Vernisáž výstavy sa uskutoční 3.10. od 18.00 v Kasárňach/Kulturpark v Budove Bravo.
Výstava potrvá do 6.11. od 11.00 do 18.00.